杜甫
李潮八分小篆歌
苍颉鸟迹既茫昧，字体变化如浮云。陈仓石鼓又已讹，
大小二篆生八分。秦有李斯汉蔡邕，中间作者寂不闻。
峄山之碑野火焚，枣木传刻肥失真。苦县光和尚骨立，
书贵瘦硬方通神。惜哉李蔡不复得，吾甥李潮下笔亲。
尚书韩择木，骑曹蔡有邻。开元已来数八分，
潮也奄有二子成三人。况潮小篆逼秦相，快剑长戟森相向。
八分一字直百金，蛟龙盘拏肉屈强。吴郡张颠夸草书，
草书非古空雄壮。岂如吾甥不流宕，丞相中郎丈人行。
巴东逢李潮，逾月求我歌。我今衰老才力薄，
潮乎潮乎奈汝何。